**Vállalási feltételek 1. sz. melléklete**

**Egyéb információk**

Az elméleti vizsga írásbeli, szóbeli, vagy számítógépes (SZEV) lehet.

A Vizsgaközponttól kapott engedély alapján az írásbeli, vagy a számítógépes elméleti vizsga helyett:

* a magyar nyelvet nem anyanyelvi szinten beszélő, értő (a továbbiakban: magyar nyelvet nem beszélő) külföldi állampolgár, amennyiben nem áll rendelkezésre vizsgaanyag a vizsgázó állampolgársága szerinti hivatalos nyelven, tolmács közreműködésével szóbeli vizsgát tehet. A tolmácsot a vizsgaközpont az Országos Fordító- és Fordításhitelesítő Irodától biztosítja.  A tolmács díját a vizsgázó köteles viselni, és annak megfizetését a kért vizsgaidőpontot megelőzően legalább 5 nappal köteles igazolni.
* a gyakorlati vizsga során a magyar nyelvet nem beszélő külföldi állampolgár vizsgázó - a 24/2005 GKM r.12. § (6) bekezdésének megfelelően - tolmács közreműködését veheti igénybe.
* az egészségi állapotából következően - a tanulási képességet vizsgáló magyar szakértői és rehabilitációs bizottság által kiállított szakértői ***szakvéleménnyel igazoltan*** - szövegértési vagy szövegolvasási nehézséggel küzdő személy - szóban is vizsgázhat,
* az a - ***szakorvosi igazolás***sal rendelkező - ***hallássérült személy***, aki a magyar jelnyelvet használja, kérésére magyar jelnyelven, a Jelnyelvi Tolmácsok Országos Névjegyzékében nyilvántartott jelnyelvi tolmács közreműködésével szóbeli vizsgát tehet.

Elméleti vizsga helyek: Vác, Arató u. 20.

Budapest, XIV. Komócsy u. 17-19.

Vizsgán való részvétel:

A vizsgák időpontjait a Vizsgaközpont határozza meg. Az Önnel megbeszélt, lejelentett vizsgát lemondani nem tudjuk.

Vizsgán meg nem jelenés:

A vizsgára kiírt időpontban meg nem jelenő, vagy az engedélyezettnél többet késő vizsgázó újabb vizsgadíj befizetése nélkül csak az esetben tehet újabb vizsgát, ha távolmaradását – legkésőbb a vizsgát megelőző 5. napon a Vizsgaközpontnak személyesen vagy írásban bejelenti.

Mentesítés a pótvizsgadíj megfizetése alól

Amennyiben a vizsgázó önhibáján kívül elmulasztja a számára előzetesen kiírt vizsgaidőpontot, postai úton, írásban, vagy személyesen igazolási kérelmet terjeszthet elő a Vizsgaközpont felé. A kérelemben elő kell adni azon körülményeket, amelyek az önhiba hiányát valószínűsítik, továbbá csatolni kell a kérelemben előadottak alátámasztásául szolgáló bizonyítékokat, így például orvosi igazolást vagy keresőképtelen állományba vételről szóló igazolást. Az előbbiek hiányában a kérelem elkésettnek minősül, az utóbb nem pótolható, így a vizsgázót pótvizsgadíj megfizetése alól a mentesíteni nem lehet. Az igazolási kérelmet az elmulasztott vizsga napjától vagy amennyiben a kérelem benyújtása akadályba ütközik, az akadály megszűnésétől számított 8 naptári napon belül lehet előterjeszteni. A határidő elmulasztása jogvesztő, méltányossági kérelemnek nincs helye, és az elmulasztott vizsga díja nem igényelhető vissza.

Pozitívan elbírált igazolási kérelemmel sem lehet a képesítés megszerzésére rendelkezésre álló időtartamot túllépni, továbbá a jogszabályban meghatározott tanfolyam érvényességi idő sem hosszabbodik meg. A pozitívan elbírált igazolási kérelem alapján kiírt díjmentes pótvizsga elmulasztása esetén újabb igazolási kérelemnek helye nincs.

Az „AM” és „A” kategóriás, valamint az „A1” és „A2” kategóriás forgalmi vizsgáztatást december 1-je és március 1-je között szüneteltetni kell. November hónapban a hirtelen változó út- és időjárási viszonyokra tekintettel a vizsgák megtartásáról a Vizsgaközpont jogosult dönteni.

A forgalmi oktatás Vácon, és a hozzá tartozó vizsgaterületen zajlik.

Gyakorlati vizsgahely: Vác, Vizsgapálya (Arató u. 20.) és a hozzátartozó vizsgaterület, vizsgaútvonalak.

Kezdő vezetői engedély: A vezetési jogosultság első alkalommal történő megszerzésének napjától számított 2 évig a vezetői engedély, kezdő vezetői engedélynek minősül. Ezzel a vezetői engedéllyel „A” kategóriában utas nem szállítható, „B” kategóriában járműszerelvény nem vezethető (lakókocsi, utánfutó nem vontatható).

18. életévének betöltéséig csak Magyarország területén vezethet!

Elméleti és gyakorlati pótvizsga csak az autósiskolán keresztül igényelhető, melynek díját előre, a pótvizsgára történő jelentkezéskor – és nem a vizsga napján - kell befizetni. A gyakorlati pótvizsga díja nem tartalmazza a gépkocsi használat költségeit, erre egy gyakorlati órát is felszámítunk. Pótvizsga esetén, minimum 6 (5+1 a vizsga) pótórát kell vennie.

A felkészüléshez - 3000 Ft. kaució ellenében – tankönyvet biztosítunk. Abban az esetben, ha a sikeres KRESZ vizsga után, használható állapotban (bejegyzés stb. nélkül) visszakapjuk, ezt az összeget a gyakorlati képzés díjába beszámítjuk.

Gyakorlati képzés során a gépjárműben hagyott értéktárgyakért, felelősséget nem vállalunk. Az esetlegesen bennük keletkezett kárt, sem az iskola, sem az oktató nem köteles megtéríteni.